কোরআন বুঝা, তা থেকে জ্ঞান লাভ করা এবং অপরকে সে জ্ঞানদান করার গুরুত্ব প্রকাশ পেয়েছে নবীজী (সাঃ)র হাদীসেও। তিনি বলেছেন, যে ব্যক্তি নিজে কোরআন থেকে শিক্ষা নিল এবং অন্যকে কোরআন শেখালো সে ব্যক্তিই সবচেয়ে উত্তম। কোন ভাল পাঠ্য পুস্তক বহুশত বার না বুঝে পড়লেও তাতে পরীক্ষায় পাশ জুটে না। না বুঝে পুস্তক-পাঠ শুধু অর্থহীনই নয়, বেওকুফিও। কোন শিক্ষক যদি ছাত্রদের এরূপ নছিহত দেয় যে পরীক্ষায় পাশের জন্য টেক্সবইটি না বুঝে পড়লেও পাস জুটবে। এমন শিক্ষককে কেউ কি মানসিক দিক দিয়ে সুস্থ্য বলবে? এরূপ উদ্ভট কথা বলা ও বিশ্বাস করা –উভয়ই তো বুদ্ধিহীনতা। অথচ বুদ্ধিহীন সে আচরনটি হচ্ছে পবিত্র কোরআনের সাথে। এ পার্থিব জীবনে পদে পদে পরীক্ষা। ঈমানদার ব্যক্তি মহান আল্লাহতায়ালার করুণা লাভ ও জান্নাত লাভের যোগ্য বিবেচিত হয় সে পরীক্ষায় পাশের পরই। পাশের সে সামর্থ্য বাড়াতেই মহান রাব্বল আলামিন নাযিল করেছেন পবিত্র কোরআন। প্রশ্ন হলো, সে সামর্থ্য কি পবিত্র কোরআন না বুঝে পড়লে সৃষ্টি হয়? পবিত্র কোরআনের কোথাও কি না বুঝে কোরআন পাঠের ফজিলতের কথা বর্ণিত হয়েছে? নবীজী (সাঃ) বলেছেন, পবিত্র কোরআনের প্রতিটি অক্ষর পাঠে রয়েছে নেকী। কিন্তু সেটি কি না বুঝে পড়ায়? খাওয়ার অর্থ খাদ্যকে শুধু মুখে পুরা নয়। বরং সেটি চর্বন করা, গিলে ফেলা এবং হজম করা। নইলে সেটি খাওয়া হয় না। বিষয়টি যে কোন বিবেকমান মানুষই বুঝে। তাই কাউকে খেতে বললে গিলতে বলাটি অনর্থক। তেমনি কিছু পড়ার অর্থ হলো, বিষয়টি বুঝা। নইলে সেটিকে কি পড়া বলা যায়? অথচ বাংলাদেশের ন্যায় মুসলিম দেশে ঘরে ঘরে না বুঝে কোরআন তেলাওয়াতের ন্যায় পরম বিবেকহীনতার মহড়া হচ্ছে। বিস্ময়ের বিষয় হলো, সে কান্ডজ্ঞানহীন প্রাকটিসকে সওয়াবের কাজ গণ্য করা হয়!